b'\n_START_ARTICLE_\nOrnament (m\xc3\xbasica)\n_START_PARAGRAPH_\nEn la m\xc3\xbasica, els ornaments s\xc3\xb3n floritures que no s\xc3\xb3n necess\xc3\xa0ries per al desenvolupament de les l\xc3\xadnies harm\xc3\xb2niques o mel\xc3\xb2diques de la m\xc3\xbasica, per\xc3\xb2 que serveixen per decorar o ornamentar aquestes. Molts ornaments s\xc3\xb3n interpretats com a "notes r\xc3\xa0pides" al voltant de la nota principal. La quantitat d\'ornamentacions d\'una pe\xc3\xa7a musical pot variar: des de la seva utilitzaci\xc3\xb3 exhaustiva (com succe\xc3\xafa sovint al Barroc) fins a un \xc3\xbas esc\xc3\xa0s i inexistent. La paraula agr\xc3\xa9ment (aprovaci\xc3\xb3) \xc3\xa9s utilitzada espec\xc3\xadficament per indicar l\'estil ornamentatiu del Barroc franc\xc3\xa8s._NEWLINE_Al per\xc3\xadode barroc era freq\xc3\xbcent que els int\xc3\xa8rprets improvisessin l\'ornamentaci\xc3\xb3 sobre una melodia donada. Una cantant a una \xc3\xa0ria da capo, per exemple, normalment cantava una primera vegada la melodia sense gaire ornamentaci\xc3\xb3, per\xc3\xb2 la decorava amb floritures addicionals la segona vegada. L\'ornamentaci\xc3\xb3 improvisada continua sent part de la tradici\xc3\xb3 musical irlandesa, particularment a l\'estil cantat sean n\xc3\xb3s, per\xc3\xb2 sempre present a la llarga tradici\xc3\xb3 hist\xc3\xb2rica ha estat interpretat pels millors m\xc3\xbasics._NEWLINE_Amb el temps els te\xc3\xb2rics de l\'\xc3\xa8poca barroca van comen\xc3\xa7ar a establir taules de com s\'havia d\'interpretar correctament un ornament, amb la qual cosa cada cop m\xc3\xa9s els ornaments estaven definits pels compositors, arribant fins al Segle XX, amb el Jazz i altres estils populars que van imposar de nou la idea d\'improvisar les ornamentacions. Actualment s\xc3\xb3n vigents les dues concepcions i dep\xc3\xa8n molt del compositor si deixa l\'ornamentaci\xc3\xb3 lliure o es troba predefinida._NEWLINE_Els ornaments poden ser de diversos tipus, segons el compositor o int\xc3\xa8rpret que decideixi utilitzar-los. Una s\xc3\xa8rie d\'ornaments (llistats inferiorment) s\xc3\xb3n indicats amb s\xc3\xadmbols est\xc3\xa0ndards de notaci\xc3\xb3 musical, mentre que d\'altres s\xc3\xb3n explicats a la mateixa partitura amb petites notes al pre\xc3\xa0mbul o al peu de p\xc3\xa0gina. Una nota ornamental \xc3\xa9s una nota escrita amb una tipografia m\xc3\xa9s petita, ratllada o no, per indicar si el seu valor compta com a part del total del comp\xc3\xa0s. De la mateixa manera, el terme pot referir-se de forma m\xc3\xa9s general a qualssevol de les notes petites utilitzades com ornament (com a una appoggiatura), o a l\'associaci\xc3\xb3 d\'algunes indicacions ornamentals (com als trinats), independentment del temps utilitzat en la seva execuci\xc3\xb3_NEWLINE_A Espanya les ornamentacions van ser anomenades diferenzias i tamb\xc3\xa9 glosas (Diego Ortiz) al Segle XVI, quan els primers llibres de m\xc3\xbasica per a viola de m\xc3\xa0 (i viola d\'arc en el cas de les glosas) van ser editats.'